דב הלברטל

דב הלברטל (נולד ב-8 ביוני 1956) הוא פובליציסט ומשפטן חרדי ישראלי. מחבר סדרת הספרים "ערך החיים בהלכה". התפרסם בעיקר בשל דעותיו הביקורתיות והשנויות במחלוקת. נולד באורוגוואי להניה לבית אפשטיין, ילידת ירושלים, ומאיר הלברטל, ניצול שואה יליד לאנצוּט (Łańcut) שבגליציה ומנהל מחלקת העלייה של הסוכנות היהודית באורוגוואי. גדל במונטווידאו ובבואנוס איירס. ב-1961 עלתה משפחתו לישראל ואביו שימש כמנהל ישיבת כפר הרא"ה. לאחר מכן עברו לירושלים, שם שימש אביו כמנהל ישיבת נתיב מאיר. בצעירותו שימש יושב ראש המשמרת הצעירה של המפד"ל. למד בישיבות נתיב מאיר והר עציון, אצל הרב אהרן ליכטנשטיין והרב יהודה עמיטל ואחר נישואיו למד במכון הרי פישל לדיינות ובבית מדרשו של הרב יוסף שלום אלישיב תפארת בחורים. שירת בצה"ל בסדיר ובמילואים כמפקד טנק. לאחר מכן עבר קורס קצינים ברבנות הצבאית, והיה ממפקדי קורס זה. היה ראש לשכת הרב הראשי לישראל, בזמנו של הרב ישראל מאיר לאו. בעל תואר שני במשפטים מהאוניברסיטה העברית בירושלים. לימד כמרצה מן החוץ בפקולטה למשפטים באוניברסיטת חיפה, באוניברסיטה העברית בירושלים ובמכללה האקדמית קריית אונו. הלברטל מתארח בתוכניות טלוויזיה ורדיו בענייני דת ומדינה, ופורש את דעותיו בענייני השעה. הצטרף בעבר פעם בשבוע לעיתונאי אראל סגל בתוכנית האקטואליה "לא סותם ת'פה" ששודרה ברדיו גלי ישראל ושידר ברדיו "גלי ישראל" עם ארז תדמור ברצועה שבועית. בבחירות לכנסת העשרים וארבע התמודד לכנסת במקום השלישי של רשימת עם שלם בראשות הרב חיים אמסלם. אך הרשימה לא עברה את אחוז החסימה. לקראת הבחירות לכנסת העשרים וחמש ב-2022 ניסה הלברטל להתמודד לראשות רשימת הציונות הדתית במסגרת הבחירות המקדימות במפלגה אך פרש מהתמודדות כיוון שלדבריו התקנון לא איפשר באופן מעשי למועמדים חדשים להתמודד לתפקיד יושב הראש. לאחר הפרישה הצטרף למפלגת "אנחנו" בראשות מוש חוג'ה והוצב שני ברשימתה לכנסת. הרשימה קיבלה 334 קולות ולא עברה את אחוז החסימה. הלברטל הוא מבקר חריף של "הממסד הדתי", המשחית לדעתו את מרקמה של מדינת ישראל. הוא מתנגד לתקצוב מכספי החילונים למוסדות חרדים או לקצבאות ילדים למשפחות מרובות ילדים. הלברטל מאמין שהתודעה החברתית של החברה הדתית החרדית, תורמת "לפריחת אנטישמיות ושנאת יהודים". קרא להתיר גיור רפורמי ולאפשר תחבורה ציבורית בשבת וגידול חזירים, אך כעבור זמן הכריז על התנגדות להפעלת תחבורה ציבורית בשבת. בשנת 2014 הזהיר כי על רקע המתיחות עם החרדים, יאיר לפיד עלול להירצח בידי חרדי. בסוף שנת 2014 פרסם מאמר שבו כתב כי חסידות ברסלב מעוניינת להשתלט על היהדות. על חסידות חב"ד כתב שהיא הדבר הקרוב ביותר לפגניות יהודית, תנועה משיחית, מיסיונרית ואנטי ציונית, ושדוכני חב"ד הם כמו הטרדה מינית. הלברטל טוען שהאשמים באסון מירון הם החרדים עצמם שגרמו לצפיפות האיומה והאקסטזה הדתית. התבטא שלנשים אין זכות מוסרית למשול, בשל העובדה שאינן משתתפות, לדבריו, במערך הביטחון הקרבי ובעבודות בניה. טען שנשים חרדיות צריכות לתפוס את מקומם של הגברים במוקדי ההכרעה. בתקופת הקורונה תקף בחריפות את המגזר החרדי על כך שלא נשמע להוראות ומגלה זילות בחיי אדם. בטור שפרסם, טען שאם החילונים יעזבו את המדינה, החרדים לא ישרדו. הלברטל היה מבקר חריף של הציבור הדתי לאומי, אולם לאחר שפרסם שהפך לימני, פרסם מאמר אוהד כלפי הציונות הדתית. הוא קרא לשלול אזרחותם של החרדים שלא מתגייסים ולמנוע מהם זכות הצבעה. לאחר מתקפת הפתע של חמאס על ישראל צייץ "הטבח המזוויע של החמאס הוא ליקוי מאורות" והאשים בין הגורמים לטבח את יושב ראש הכנסת אמיר אוחנה עקב היותו הומו. לאחר שחרור החטופים במבצע יד הזהב כתב הלברטל בחשבון הטוויטר שלו: שחרור החטופים במבצע, מנקודת מבט חרדית, מתמקד בשאלת תכליתו של השחרור. אם המשוחררים יצעדו במצעדי אותו המין, יטיפו לנישואים עם גויות בשם השוויון, יחללו שבת ויתערטלו מכל מחויבויותיהם למעמד הר סיני, האופריה הקרתנית האופיינית של השחרור, תתברר כבעייתית מאוד. — https://twitter.com/dovhalbertal/status/1756920815818244488 הלברטל היה מתנגד חריף למפעל ההתנחלויות, אשר לטענתו מנוגד להלכה ומסכן את הקיום היהודי. לדבריו, "ישראל עוסקת מאז קיומה רק במלחמה, ומעולם לא עשתה ניסיון להגיע לשלום", ו"כל שפיכות הדמים והמלחמות של מדינות ערב והארגונים הפלסטינים נגד ישראל נובעים מהכיבוש ומההתנחלויות". בעת מבצע צוק איתן כתב כי על מדינת ישראל להיכנע לכל דרישות החמאס. בסיוון תשע"ה (2015), במלאת שנה לחטיפת שלושת הנערים ורציחתם כתב הלברטל טור דעה שבו גינה את "פסטיבל הנקמה" שנלווה לדבריו לאירוע והוסיף בסרקזם "כמה טוב שהם נחטפו ונהרגו". בעקבות הסערה שחולל הטור התנצל הלברטל למחרת על הצורה והסגנון הציני, תוך שהוא מדגיש כי תוכן הדברים שכתב נכון. לאחר המהומות בישראל (2021) פרסם מאמר בו טען שהפך לימני, שהערבים מבינים רק כח ושהוא רואה במדינה פלסטינית סכנה לביטחון ישראל. במאמר נוסף כתב כי הפוליטיקאי היחיד "שמבין את התהליך שמתרחש פה" הוא איתמר בן גביר, וש"אחרי הערבים, השמאל הוא האויב הגדול ביותר של מדינת ישראל. וגם בג"ץ". בפרסומים מאוחרים יותר שלו הוא הזדהה שוב כאיש שמאל. לאחר שאיתמר בן גביר עלה להר הבית, פרסם טור שקורא לראש הממשלה לפטרו. בטור שפרסם כתב שנתניהו ייזכר לדיראון כמי שהכשיר את הכהניזם והלאומניות בפוליטיקה הישראלית. בעקבות אירועי מתקפת הפתע על ישראל החל הלברטל להתבטא נגד הפלסטינים וערביי ישראל ואף קרא שלא להכניס ערבים ישראלים לערים יהודיות. בראיון לאתר סרוגים אמר שהתפכח. בציוץ ברשת החברתית X כתב: "כל הערבים בין הנהר לים, כולל אזרחי המדינה שונאים את היהודים והיו רוצים להשמידם. חלק מתנהלים בינתיים באופן פרקטי כחלק מהמדינה. זה המסר שהשמאלנים צריכים להפנים ולהדהד. כי השמאל במדינת ישראל הוא לא הומני, לא ליברלי ולא שוחר זכויות, אלא עדר של שטופי מוח שאוהב את הפלסטינים יותר מישראל". הלברטל כתב על מפלגת ש"ס שאנשיה כפויי טובה, ושהציבור המזרחי שבא לישראל ממדינות נחשלות צריך להודות לאשכנזים שהקימו את המדינה, אך במקום להודות הם טוענים שהאשכנזים הם גזענים. הלברטל הדגיש שדבריו מכוונים נגד ראשי מפלגת ש"ס ולא נגד הציבור המזרחי כעדה. לדבריו ש"ס אינה מפלגה חרדית. ב-2016 אמר כי "ש"ס היא המפלגה הגזענית היחידה במפה הפוליטית במדינת ישראל", ו"מדינת ישראל הולכת ונשלטת על ידי ספרדים". ב-2017 אמר הלברטל כי "הליכוד הופך למעין ש"ס לחילונים". על מירי רגב אמר שהיא "מובילה קו צעקני, וולגרי רטוריקה מאיימת של שוק". לקראת הבחירות לכנסת העשרים ושתיים הלברטל קרא לאשכנזים לא להצביע למפלגת העבודה שבראשה עומדים שלושה מרוקאים, כי לא גינו השתלחות מועמדת מטעמם באשכנזים ומייסדי המדינה. הלברטל פרסם מספר ציוצים כנגד קמלה האריס לאחר שנבחרה להתמודד לנשיאות ארצות הברית, וטען כנגדה בעקבות היותה אישה ושחורה. הלברטל הוא מחברה של סדרת ספרים בשם "ערך החיים בהלכה", שיצאה לאור בהוצאה עצמית, ועוסקת בעמדת המשפט העברי בנושאים רגישים הכלולים מבחינה אתית בקטגוריה של "ערך החיים": דחיית נפש - האחריות לחיי אחר, חובת הצלת חיים, מסירה לאויב, קדימויות בהצלת חיים, בעלות האדם על גופו - ניתוחי מתים, המתת חסד, איבוד עצמו לדעת, העובר כנפש - הגדרת חיים אנושיים, קידוש השם. הלברטל נשוי ואב לשמונה. מתגורר בשכונת ארזי הבירה בירושלים. אחיו הוא פרופסור משה הלברטל. דב הלברטל, ברשת החברתית אקס (טוויטר) קישור לפייסבוק של דב הלברטל עמוד באתר אוניברסיטת חיפה יוסי איתן, ריאיון עם הרב הלברטל, אתר "ויהי אור", 22 בנובמבר 2011 דב הלברטל, כן, להפריד, באתר הארץ, 21 בדצמבר 2010 יקי אדמקר‏, עצומה באוניברסיטה העברית: להחרים את הרב הלברטל, באתר וואלה, 2 בדצמבר 2013 הרב ראובן זכאים, ‏תופעת ה"הלברטליזם" / הרב ראובן זכאים, באתר כיכר השבת, 27 במרץ 2014 מאמרי דב הלברטל, באתר "כיכר השבת" שעה אישית עם דב הלברטל בתוכנית "שעה של אנשים". מגישים: אסף פאסי ואבי קראוס, רדיו גלי ישראל, 18 בספטמבר 2014 אף חרדי לא יתחתן עם אתיופית • הטור של דב הלברטל, באתר אקטואליק, 4 ביולי 2018 הרב שרון שלום‏, משה רבינו לא היה מזהה את הלברטל כיהודי, באתר וואלה, 22 במאי 2015 קונאן אוברייאן, קונאן מבקר בבית הכנסת תל ברוך, אתר "קונאן קלאסיק", 20 בספמטמבר 2017 דב בן מאיר הלברטל, דף שער בספרייה הלאומית ג. שרוני, "הביורוקרטיה הורסת את כל הישגינו!", מעריב, 4 בדצמבר 1961 דב הלברטל, כך השתלטו המרוקאים על המפלגה הלבנה, באתר אקטואליק, 4 באוגוסט 2019 חיים אמסלם מציג: במקום ה-3 - דב הלברטל, באתר כיכר השבת אריה יואלי, ‏הלברטל: מטרת הפריימריז להכשיל מתמודדים חדשים, באתר "סרוגים", 1 באוגוסט 2022 דב הלברטל, כן, להפריד, באתר הארץ, 21 בדצמבר 2010 שאול כהנא, ‏אייכלר נגד הלברטל: תוריד הכיפה, אל תרמה עם הזקן, באתר כיכר השבת, 24 באוקטובר 2011 "אוטובוס בשבת בחיפה? רק כי העיר קומוניסטית", באתר ynet, 29 בספטמבר 2014 יוני גבאי, ‏עו"ד דב הלברטל מזהיר: "לפיד יירצח על ידי חרדי", באתר כיכר השבת, 26 בפברואר 2014 דב הלברל, ‏הלברטל: ראש השנה באומן? עדיף לנסוע לפריז, באתר כיכר השבת, 8 בספטמבר 2014 איש התקשורת החרדי השתלח בחב"ד ועורר סערה ברשת, באתר "סרוגים", 22 ביוני 2023 עימות בין אנשי התקשורת החרדים: "הרב אלישיב מחק אותך", באתר "סרוגים", 4 ביולי 2023 מי האשם? | האסון בהילולה בהר מירון | דב הלברטל | jokopost, באתר JOKOPOST | עיתון המאמרים והבלוגים המוביל בישראל, ‏2021-05-04 הרב דב הלברטל‏, הרב הלברטל: לנשים אין זכות מוסרית לשלוט, באתר וואלה, 19 בנובמבר 2013 נשים חרדיות, בואנה – דב הלברטל, באתר אקטואליק, ‏2021-02-05 על המשטרה לפשוט על בעלזא ולחלק קנסות • דב הלברטל, באתר אקטואליק, ‏2020-08-04 בעולמם של חרדים, בעולמם של חרדים: יד ימינו של הרב אלישיב: אם החילונים עוזבים את המדינה החרדים מתים תוך יום לא ישאר מהם פליט ושריד, באתר בעולמם של חרדים, ‏יום שישי, 16 באוגוסט 2019 הרב דב הלברטל‏, רב חרדי: המתנחלים הם סכנה למדינת ישראל, באתר וואלה, 22 בספטמבר 2013 למה הפכתי להיות ימני?, באתר ערוץ 7, 2 ביולי 2021 מי את הציונות הדתית?, באתר ערוץ 7, 13 ביולי 2021 רב ומשפטן חרדי: "לשלול אזרחות בהסכמה למי שלא רוצה להתגייס, לא לאפשר להם להצביע", באתר מעריב אונליין, 17 באוגוסט 2023 הציוץ של הלברטל על הטבח עו"ד דב הלברטל, ‏ההתנחלויות - שפיכות דמים / דעה, באתר כיכר השבת, 11 באוגוסט 2014 אהרן-דב הלפרין, ‏דב הלברטל? גדעון לוי החרדי, באתר כיכר השבת, 20 באוגוסט 2014 דב הלברטל, ‏צריך להיכנע לחמאס עכשיו, באתר כיכר השבת, 30 ביולי 2014 דב הלברטל, פסטיבל הנקמה / דעה, כ"ז בסיוון תשע"ה, באתר "כיכר השבת" הבהרה והתנצלות, כ"ז בסיוון תשע"ה, באתר "כיכר השבת" דב הלברטל, אנחנו במלחמת העצמאות של הערבים, באתר ערוץ 7, 9 בספטמבר 2021 דב הלברטל, ‏אין ברירה, לפטר את איתמר בן גביר, באתר "סרוגים", 4 בינואר 2023 הגולם הלאומני קם על יוצרו | הקצנה בעם | דב הלברטל, באתר JOKOPOST | עיתון המאמרים והבלוגים המוביל בישראל, ‏2023-03-01 גיא עזרא, ‏איש השמאל החרדי מודה: "אחרי ה-7.10 התפכחתי", באתר "סרוגים", 31 בדצמבר 2023 ציוץ של דב הלברטל, 25 בינואר 2024 יוני גבאי, ‏הלברטל: ש"ס כפוית טובה, באתר כיכר השבת, 7 בינואר 2013 הלברטל: "במקום להגיד תודה לציבור האשכנזי ולהודות לו הם יורקים וצועקים לו גזענים'", באתר קול ברמה, כ"ג בטבת תשע"ג דב הלברטל, ‏תנועת ש"ס הוכיחה שהיא לא תנועה חרדית, באתר כיכר השבת, 22 באוקטובר 2014 דב הלברטל, ‏ש"ס – המפלגה הגזענית היחידה / דב הלברטל, באתר "סרוגים", 9 ביוני 2016 עו"ד דב הלברטל, ‏כך הופכת הליכוד לש"ס של החילונים // דב הלברטל, באתר כיכר השבת, 29 בינואר 2017 ציוץ של דב הלברטל ברשת החברתית אקס (טוויטר), 12 בספטמבר 2024 ציוץ של דב הלברטל ברשת החברתית אקס (טוויטר), 12 בספטמבר 2024 ציוץ של דב הלברטל ברשת החברתית אקס (טוויטר), 12 בספטמבר 2024